”ارّے دانگ تووا۔ امر جوان ءُ پچ ایسنو چنا کن۔ دا وڑ ءُ پچ، دا وڑ انا گڑا ننا خاہوت اٹی کس ہم خنتنے۔ شش جوڑہ پچ، چنا نا تفوک آ گڑاک، فیڈر، اُرا بیرفنگ نا گڑاک، چنا تا بسترہ، ای پاوہ نے دافتے تخوس ہراڑے۔“ نازلی تینا ایڑھ انا مسڑ نا ٹیکی تے ہُرسا پارے۔
”آن گڑا نے کن کم گڑا اتتو، کہ کنا چنا نا گڑا تیا خن ہشسہ۔ سینڈل آک نا ہم داڑے بھلا بھلا مال تیٹی ہم رسینگپسہ۔ و میک اپ نا گڑاک او ہم پیشن ملک انا، نا تو عیش مس۔“
”مرے گڑا، ای ہم تینا ایلم تا کل آن چنکا ایڑھ اُٹ۔ کن کن اتپک پین دیر کن اتیک۔“ نازلی تینا ایڑھ ءِ زو اس ورندی تس۔
اینو نازلی نا ایلم و اونا اُرائی تینا اِرا چنا تون اوار چار سال آن پد پدی تینا ملک آ بسوسر۔ چنکا ایلم، بھلا ایلم، نیام تائیکو ایڑھ، اوفتا چنا تے کن دنیا نا گڑا تے بڈ کریسر ایسوسر۔ ہنداخس کہ ہفت بیگ اکن زیات کرا تسوسر۔ انت اس کہ دنیا ٹی جوڑ مسکہ، ہمو وڑ نا گڑا تے ایسر۔ زینب اسہ پارہ غا زنڈوک دا کل ءِ ہُننگ ئس۔ لمہ تا ہکل کرے ”ہلہ دا جنوزان کن انت اس ایسنرے؟“
ایلم اُرا بیگ اس پٹا پارے ”دا جوڑی اس چپلی سلیسنے، ہُرے تا اگہ کچ تے مریرہ۔“
زینب ہرفے تا، خڑینکی آ خن تتون کوٹھی آن پیش تما۔ اونا پیش تمنگ تون کوٹھی آن ٹاکو تا توار مس۔ دا توار اونا خف تے کر کرے۔
ہفتئی تلار
تاک: 50
26 November, 2020
پنہ: 05
